Resolucija Evropskega parlamenta

z dne 22. aprila 2008

s pripombami, ki so sestavni del Sklepa o razrešnici glede izvrševanja splošnega proračuna Evropske unije za proračunsko leto 2006, Oddelek VII – Odbor regij

EVROPSKI PARLAMENT,

ob upoštevanju splošnega proračuna Evropske unije za proračunsko leto 2006 [1],

ob upoštevanju zaključnega letnega računa Evropskih skupnosti za proračunsko leto 2006 – Zvezek I (C6-0368/2007) [2],

ob upoštevanju letnega poročila Odbora regij organu, pristojnemu za podeljevanje razrešnice, o notranjih revizijah, opravljenih leta 2006,

ob upoštevanju letnega poročila Računskega sodišča o izvrševanju proračuna za proračunsko leto 2006 in njegovih posebnih poročil z odgovori revidiranih institucij [3],

ob upoštevanju izjave o zanesljivosti računovodskih izkazov ter zakonitosti in pravilnosti z njimi povezanih transakcij, ki jo predloži Računsko sodišče v skladu s členom 248 Pogodbe ES [4],

ob upoštevanju člena 272(10) ter členov 274, 275 in 276 Pogodbe ES,

ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti [5], ter zlasti členov 50, 86, 145, 146 in 147 Uredbe,

ob upoštevanju člena 71 in Priloge V svojega Poslovnika,

ob upoštevanju poročila Odbora za proračunski nadzor (A6-0095/2008),

1. ugotavlja, da je imel Odbor regij leta 2006 na voljo odobritve za prevzem obveznosti v znesku 74391953,27 EUR (2005: 69570456,32 EUR) s stopnjo uporabe 97,94 %;

2. ugotavlja, da razkriva zaključni letni račun Odbora regij od uvedbe računovodstva na podlagi poslovnih dogodkov, ki je začelo veljati 1. januarja 2005, negativen poslovni izid za proračunsko leto 2006 (8306761 EUR) ter enake zneske (101124165 EUR); za sredstva in obveznosti

3. pozdravlja, da je bil decembra 2007 podpisan nov Sporazum o upravnem sodelovanju med Evropskim ekonomsko-socialnim odborom in Odborom regij za obdobje od 2008 do 2014; je prepričan, da bo sodelovanje med obema institucijama finančno ugodno za evropske davkoplačevalce;

4. pozdravlja jasno zavezo obeh Odborov za usklajevanje njunih standardov za notranji nadzor, ki temelji na najboljšem ravnanju, in za usklajevanje drugih pomembnih finančnih postopkov, ki se nanašajo na skupne službe;

5. ugotavlja, da novi sporazum ohranja najbolj pomembna področja (infrastruktura, informacijske tehnologije in telekomunikacija, prevajanje, vključno z oblikovanjem dokumentov) v pristojnosti skupnih služb, medtem ko so nekatere službe ločene, na primer notranje službe, socialne in zdravstvene službe, knjižnica in predtisk;

6. kljub temu vztraja, da to ločevanje ne bi smelo vplivati na obseg proračuna, zato poziva Odbora k izvedbi skupnih analiz, ki bi bile del vmesnega pregleda, da se oceni, ali bi ta preusmeritev sredstev koristila obema odboroma; poziva Odbora, da obveščata Parlament o malih sporazumih o sodelovanju na področjih, ki jih zadeva ločevanje;

7. opozarja na pripombo Evropskega računskega sodišča v odstavku 10.19 zgoraj omenjenega letnega poročila, ki navaja, da so se v zvezi z javnimi naročili pokazale nekatere pomanjkljivosti na področju upravljanja in nadzora; z zaskrbljenostjo ugotavlja, da se na področju vseh odhodkov za javna naročila velik odstotek postopkov opravi s pogajanji namesto z javnimi razpisi; vendar pozdravlja informacije skupnih služb v zvezi s tem, da so bile za večino storitev, povezanih z zgradbami, ki so bile predhodno dodeljene po postopkih s pogajanjem, podpisane nove pogodbe po javnih razpisih ali za tovrstne storitve še potekajo postopki javnega razpisa;

8. v zvezi s tem pozdravlja oblikovanje enote za pogodbe v okviru skupnih služb, ki bo nudila pomoč vsem operativnim oddelkom iz skupnih služb na področju javnih naročil; ugotavlja, da je bila v okviru novega Sporazuma služba za preverjanje preseljena od skupnih služb k lastnim službam vsakega Odbora;

9. v skladu z odgovori skupnih služb na vprašalnik poročevalca ugotavlja, da je z najemom stavb Remorqueur in Van Maerlant v letu 2007 zasedenih 92 % celotnih prostorov za pisarne Odborov in tako za prihodnje leto ni bojazni za prostorske težave;

10. v zvezi z obnovo vhodnega prostora stavbe Montoyer ugotavlja, da je notranji revizor Evropskega ekonomsko-socialnega Odbora v svojem poročilu navedel, da ni našel elementov, ki bi napeljevali, da je bila določitev kazni za pozno izvedbo obnove vhodnega prostora stavbe Montoyer neupravičena; opozarja, da je bilo to poročilo poslano uradu OLAF, medtem ko Evropski ekonomsko-socialni odbor ali Odbor regij nista seznanjena, da bi se OLAF odločil za nadaljnje ukrepe v zvezi s tem poročilom;

11. ugotavlja, da je bila služba za preverjanje leta 2006 preseljena od enote za proračun in finance k enoti za splošno upravo zato, da se dodatno poudari načelo ločevanja funkcij in neodvisnosti te službe; ugotavlja tudi, da Odbor regij meni, da je v letu 2006 izvedel dovolj naknadnih kontrol in da je od vseh svojih služb zahteval, da preverijo 5 % vseh dosjejev v letu 2007; pozdravlja dejstvo, da je Odbor regij občutno povečal sredstva in zmožnosti svojih služb za finančno preverjanje;

12. meni, da je ključno, da je nadzor, ki ga izvajajo na primer odredbodajalci, preveritelji in revizorji, dovolj strog; v zvezi s tem poudarja pomen zadostnega števila naključnih pregledov na vseh področjih, poleg nekaj strateških, ki imajo višjo stopnjo tveganja;

13. opozarja na pripombo letnega poročila Računskega sodišča v odstavku 10.23 zgoraj omenjenega letnega poročila, da je pri postopku naknadnega preverjanja uprava Odbora regij ugotovila, da je bil v primeru ene nacionalne delegacije znesek, povrnjen članom za potne stroške (letalske vozovnice) na podlagi na roko napisanih računov potovalne agencije, povprečno za 83 % višji od cene, ki jo je za uporabljeno vozovnico dejansko zaračunal letalski prevoznik;

14. ugotavlja, da je zaradi tega uprava Odbora regij izvedla celovito preiskavo tega primera, ki je bila zaključena julija 2007 in ni pokazala (po mnenju Računskega sodišča), da so bili zneski, izplačani za upravne stroške, upravičeni;

15. z zadovoljstvom ugotavlja, da se je Odbor regij odločil, da bo nova povračila obravnaval v skladu z določenimi pogoji, prav tako je prekinil vsa povračila, ki temeljijo na potnih listinah, urejenih pod prejšnjimi pogoji; pozdravlja, da je Odbor regij v smislu previdnostnega ukrepa obvestil OLAF o razvoju naknadnega preverjanja in ukrepih, ki jih je sprejela njegova uprava;

16. ugotavlja, da je notranja revizija prenosa plač, ki je bila končana leta 2006 in je vključevala tudi poglobljen pregled vseh obstoječih prenosov, pokazala, da obstajajo pomanjkljivosti glede načela o ločitvi funkcij na tem področju (začetna funkcija in notranje preverjanje), nadzornemu okolju pa bi bilo treba nameniti večjo vlogo v primerjavi z zadevnim tveganjem; ugotavlja tudi, da so bili v februarju 2007 izvedeni spremljevalni ukrepi k priporočilom notranjega revizorja; odločno poziva upravo Odbora regij, naj zagotovi celovito izvrševanje vseh revizijskih priporočil;

17. ugotavlja, da je OLAF na podlagi preiskave osmih prenosov sklenil, da niso v skladu z zakonskimi pogoji in priporoča, da se od zadevnih uradnikov izterjajo preplačani zneski; z zadovoljstvom ugotavlja, da so bile v začetku leta 2007 dokončane vse izterjave; v zvezi s šestimi uslužbenci ugotavlja, da je OLAF predlagal začetek disciplinskega postopka, za pet od njih pa je predal dosjeje belgijskim organom;

18. ugotavlja, da je organ za imenovanje Odbora regij 6. julija 2007 na podlagi zahteve belgijskih organov odvzel imuniteto zadevnim uslužbencem, da bi omogočil, da jih zaslišijo pristojni organi; ugotavlja tudi, da do danes uprava Odbora regij ni prejela nobenih informacij o tem, ali belgijski organi nameravajo nadaljevati obravnavo zadevnih dosjejev;

19. z zadovoljstvom ugotavlja, da je generalni sekretar Odbora regij sprožil upravno preiskavo, ki jo je izvedel nekdanji namestnik generalnega direktorja Komisije; poudarja, da se je v dveh od petih primerov, kjer so bili organom posredovani dosjeji, organ za imenovanje Odbora regij odločil sprožiti disciplinski postopek pred disciplinsko komisijo; razume, je da v skladu s kadrovskimi predpisi mogoče za te primere sprejeti dokončno odločitev samo potem, ko bo belgijsko sodišče izdalo pravnomočno sodbo;

20. ugotavlja, da bo za ostale tri primere organ za imenovanje sprejel odločitev o začetku disciplinskih postopkov takoj, ko bo prejel potrebne informacije o tem, ali nameravajo belgijski organi nadaljevati z obravnavo teh dosjejev; glede še enega primera, za katerega OLAF ni posredoval dosjeja belgijskim organom, ugotavlja, da je organ za imenovanje sprejel odločitev, da v skladu s priporočili upravne preiskave na zadevnega uslužbenca naslovi opozorilo; ponovno opozarja na svojo zahtevo, da je treba strogo preganjati vse dokazane primere goljufije;

21. poziva Odbor regij, naj preuči sorazmerne disciplinske ukrepe, če bo v skladu z odločitvami pristojnih sodišč potrebno njihovo sprejetje;

22. z zadovoljstvom ugotavlja, da Odbor regij nima več posebnih težav na področju zaposlovanja in skoraj v celoti izpolnjuje takšen delež, kakršen je bil dogovorjen z drugimi institucijami.

[1] UL L 78, 15.3.2006.

[2] UL C 274, 15.11.2007, str. 1.

[3] UL C 273, 15.11.2007, str. 1.

[4] UL C 274, 15.11.2007, str. 130.

[5] UL L 248, 16.9.2002, str. 1.

--------------------------------------------------